Deg 1934, yuɣal ɣer Uẓru, d argaz izemren i yiman-is, yuɣal ɣer yemma-s d watmaten-is d yessetma-s, yenna-asent ad as-d-afent tameṭṭut, lxetyar-is d yiwet n teqcict n taddart, Faṭima At Caɛban. Zedɣen deg texxamt n ukessar n twacult, zzwaǧ-nni s lebɣi n yemma-s d netta, yetti yuɣal d ccwal d uɣilif i tyuga-nni, tamɣart-nni taselmadt d tasteɣtant, tuɣal tewɛer aṭas i teslatin-is, uguren bdan-d aken kan Belɛid yebda yettissin tameṭṭut-is, zzwaǧ-nsen yebda yettismum, aked tlalit n uqcic Remḍan, d tamentilt ara yeǧǧen ad ttun taluft i kra n wakud. Maca Belɛid war axeddim, yegga-d deg uqerru-s tiɣimi ɣer yemma-s i ḥemmel aṭas, deg yiwen umecwar tameṭṭut-is tebɣa ad teffeɣ seg uxxam n temɣart, iwakken ad tesɛu axxam weḥd-s.